Suhmurointia

Nuorisosäätiö on omien sanojensa mukaan yhteishyödyllinen yhteisö, joka tarjoaa nuorille tukea itsenäistymisessä ja kohtuuhintaisia vuokra-asuntoja. Nuorisosäätiö saa avustusta Asumisen rahoitus- ja kehittämiskeskukselta ja Raha-automaattiyhdistykseltä (RAY). Molemmat ovat julkisin varoin pyöriviä organisaatioita. Säätiö on ollut viime vuodet keskustavaikuttajien Aki Haaron ja Perttu Nousiaisen hallussa.

Vaalirahavyyhti

Nuorisosäätiö sai kunnian olla mukana vuonna 2007 alkaneessa vaalirahakohussa. Keskustan eduskuntarhmän puheenjohtaja Timo Kalli kertoi vuonna 2008, ettei julkista vaalirahoitustaan, sillä ilmoittamatta jättämisestä ei saanut rangaistusta. Vaalirahoitusta alettiin tutkia useiden tahojen toimesta ja tässä vaiheessa Nuorisosäätiö pääsee julkisuuteen.

Keskustan Nuorisosäätiö on jakanut tuhansien arvosta vaalitukea vastoin omia sääntöjään. Rahaa oli jaettu esimerkiksi Matti Vanhaselle, Jukka Vihriälälle ja Antti Kaikkoselle. Vanhanen oli säätiön entinen puheenjohtaja ja Kaikkonen senhetkinen puheenjohtaja. Vihriälä oli RAY:n hallituksen puheenjohtaja, ja RAY oli jo tuolloin jakanut Nuorisosäätiölle miljoonien eurojen edestä tukea.

Kohun seurauksena Kaikkonen erosi puheenjohtajan tehtävästään, mutta jäi säätiön hallitukseen. Hänet tuomittiin viiden kuukauden ehdolliseen vankeusrangaistukseen. Tuomion saivat myös säätiön asiamies ja hallituksen jäsen Jorma Heikkinen, entinen asiamies Seppo Pyykkönen sekä hallituksen jäsen Aki Haaro. Heikkinen sai vuoden ehdollisen vankeusrangaistuksen, sillä hän oli lahjoittanut rahaa Vihriälälle ja siten hänen nähtiin vaikuttaneen RAY:n toimintaan. Vihriälä tuomittiin törkeästä lahjusten ottamisesta ja virkavelvollisuuden rikkomisesta. Hän oli ottanut Nuorisosäätiöltä vastaan etuuksia noin 35 000 euron edestä.

Kiinteistöbisnekset

Kesällä 2016 Yleisradio kertoi, että Nuorisosäätiö oli päässyt uudestaan viranomaisten tutkintaan. Kävi ilmi, että säätiö on alkanut tehdä merkittävää voittoa, mikä on ristiriidassa säätiön alkuperäisen tarkoituksen kanssa. Säätiön johtajien omat liiketoimet kytkeytyvät säätiöön ja säätiöllä on ollut riskipitoista ja jopa veroparatiiseihin liittyvää sijoitustoimintaa.

Viimeisimpiin jätti-investointeihin ei Nuorisosäätiö ole saanut Aran tai RAY:n tukia. Tämä on sinänsä ollut Haarolle ja Nousiaiselle ilahduttava asia: sijoituksia eivät ole sitoneet julkisen rahoituksen rajoitukset, kuten se, että asuntoja tulisi tarjota kohtuuhintaan tai muuta tylsää.